पाएं अपने शहर की ताज़ा ख़बरें और फ्री ई-पेपरडाउनलोड करें
मंडल कारा बिहारशरीफ के सभी कैदियों को कोरोनारोधी टीका लगाया जायेगा। जेल अधीक्षक प्रभात कुमार ने बताया कि जेल में बंद सभी कैदियों को कोविड-19 का टीका लगाया जाना है। टीकाकरण के लिए स्वास्थ्य विभाग से जेल परिसर में एक टीम आएगी जो कैदियों का टीकाकरण करेगी। टीकाकरण को लेकर सभी कैदियों से आधार कार्ड जमा करने को कहा गया है। अधिकतर कैदियों के पास आधार कार्ड है पर वैसे कैदी जिनके पास जेल में आधार कार्ड नहीं है उनके परिजनों को आधार कार्ड का फोटो कॉपी जमा करने को कहा गया है। कैदी के परिजन आधार कार्ड का फोटो कॉपी जेल परिसर के बाहर तैनात पुलिसकर्मियों के यहां जमा करेंगे। व्हाट्सएप पर भेज सकते है आधार : वैसे कैदियों के परिजन जो किसी कारणवश आने में असमर्थ है उनके लिए व्हाट्सएप नंबर 9471009833 जारी किया गया है। परिजन कैदी का आधार कार्ड इस व्हाट्सएप नंबर पर भेज सकते है । उन्होंने कहा कि कैदियों के परिजन आधार कार्ड भेजने में दिलचस्पी नहीं ले रहे हैं। जिसके कारण टीकाकरण की प्रक्रिया में देर हो रही है। यह टीकाकरण 1 मई से ही शुरू किया जाना था लेकिन अभी तक कुछ कैदियों का आधार कार्ड नहीं मिला है। जेल उपाधीक्षक रामेश्वर राउत ने बताया कि जेल में क्षमता से अधिक कैदी बंद है। जेल में 749 कैदियों को रखने की क्षमता है। लेकिन वर्तमान में 1100 से ज्यादा कैदी अलग-अलग मामलों में बंद है। इन सभी कैदियों का टीकाकरण किया जाना है। इसके लिए सिविल सर्जन से बात हुई है। सीएस हर संभव मदद देने को तैयार है लेकिन आधार कार्ड के कारण टीकाकरण में विलंब हो रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn